Il-Presidenza Ġermaniża tal-Kunsill u l-Parlament Ewropew laħqu qbil proviżorju dwar il-programm Ewropa Kreattiva għall-2021-2027. Il-programm jappoġġa l-koproduzzjonijiet Ewropej u internazzjonali, id-distribuzzjoni u l-bejgħ ta' xogħlijiet awdjoviżivi fl-Ewropa u lil hinn minnha, l-iżvilupp tal-logħob tal-kompjuter, il-produzzjoni ta' kontenut televiżiv innovattiv, u t-traduzzjoni u l-promozzjoni ta' xogħlijiet letterarji madwar l-UE. Ewropa Kreattiva jappoġġa wkoll il-festivals taċ-ċinema Ewropej, is-settur tal-mużika u l-proġetti ta' protezzjoni tal-wirt u tal-arkitettura, kif ukoll azzjonijiet speċjali bħall-Kapitali Ewropej tal-Kultura, iċ-Ċertifikat tal-Patrimonju Ewropew u l-Premju tal-Unjoni Ewropea għal-Letteratura. Il-baġit ta' Ewropa Kreattiva 2021-2027 jinkludi pakkett finanzjarju ta' €2.24 biljun (€1.64 biljun fi prezzijiet attwali u allokazzjoni addizzjonali ta' €600 miljun fi prezzijiet tal-2018). Il-kultura tinsab fil-qalba tal-koeżjoni Ewropea. Għalhekk kien tant importanti għalina matul il-Presidenza Ġermaniża li nwittu t-triq għall-industriji kulturali u kreattivi għas-snin li ġejjin taħt il-programm Ewropa Kreattiva. Biż-żieda fil-baġit tiegħu u b'enfasi akbar fuq il-kooperazzjoni transkonfinali, il-programm ser ikollu rwol saħansitra akbar fl-iżvilupp ulterjuri tal-kultura, l-identità u d-diversità Ewropea. L-għan tagħna huwa li niżviluppaw opportunitajiet ġodda għall-artisti u l-kreattivi Ewropej, kif ukoll li niżguraw impjiegi ġodda u tkabbir b'saħħtu fis-setturi kulturali u kreattivi. Monika Grütters, Ministru tal-Istat għall-Kultura u l-Media Il-programm ikopri tliet oqsma distinti: fergħa KULTURA fergħa MEDIA fergħa TRANSSETTORJALI Il-prijoritajiet Il-prijoritajiet tal-fergħa KULTURA jinkludu t-tisħiħ tal-kooperazzjoni transnazzjonali u d-dimensjoni transkonfinali tal-ħolqien, iċ-ċirkolazzjoni u l-viżibbiltà tax-xogħlijiet Ewropej, kif ukoll il-promozzjoni tat-tisħiħ tal-kapaċitajiet tas-setturi kulturali u kreattivi Ewropej, inkluż l-organizzazzjonijiet lokali u mikro, sabiex ikunu jistgħu jkunu attivi fil-livell internazzjonali. Il-fergħa MEDIA tal-programm ser ikollha l-għan, fost affarijiet oħra, li tistimula l-kooperazzjoni transkonfinali, il-mobbiltà u l-innovazzjoni fil-ħolqien u l-produzzjoni ta' xogħlijiet awdjoviżivi Ewropej, kif ukoll li ssaħħaħ iċ-ċirkolazzjoni, il-promozzjoni, id-distribuzzjoni online u teatrali tagħhom fl-UE u lil hinn minnha fl-ambjent diġitali l-ġdid. Il-fergħa TRANSSETTORJALI ser tagħti prijorità lill-azzjonijiet biex tiġi appoġġata l-kooperazzjoni politika transnazzjonali u transsettorjali dwar il-promozzjoni tar-rwol tal-kultura għall-inklużjoni soċjali u dwar il-libertà artistika, fost affarijiet oħra. Ser tippromwovi wkoll attivitajiet li għandhom l-għan li jadattaw għall-bidliet strutturali u teknoloġiċi li jiffaċċaw il-media, inkluż it-tisħiħ ta' ambjent medjatiku ħieles, varjat u pluralistiku, ġurnaliżmu ta' kwalità u litteriżmu fil-media. Valur miżjud Ewropew Il-valur miżjud Ewropew huwa ingredjent ewlieni tal-attivitajiet appoġġati minn Ewropa Kreattiva 2021-2027, li suppost jikkomplementaw programmi u politiki reġjonali, nazzjonali, internazzjonali u oħrajn tal-Unjoni. Il-programm għandu l-għan li jappoġġa t-talent Ewropew, irrispettivament minn fejn jinsab, biex jopera bejn il-fruntieri u internazzjonalment. Iqis ukoll id-differenzi bejn il-pajjiżi fir-rigward tal-produzzjoni, id-distribuzzjoni, u l-aċċess u x-xejriet tal-konsum tal-kontenut awdjoviżiv, u, b'mod partikolari, l-ispeċifiċitajiet lingwistiċi u ġeografiċi tagħhom. L-objettivi ta' Ewropa Kreattiva 2021-2027 ser jiġu segwiti b'mod li jinkoraġġixxi l-inklużjoni, l-ugwaljanza, id-diversità u l-parteċipazzjoni. Kuntest u passi li jmiss Il-programm Ewropa Kreattiva attwali huwa mill-2014 sal-2020. Il-Kummissjoni ppreżentat il-proposta għall-perjodu l-ġdid f'Mejju 2018. L-approċċ ġenerali parzjali tal-Kunsill ġie adottat f'Diċembru 2018. Il-ftehim proviżorju issa ser jiġi ppreżentat lill-ambaxxaturi tal-istati membri għall-UE għall-approvazzjoni. L-adozzjoni tar-regolament dwar Ewropa Kreattiva għall-2021-2027 ser issegwi fi stadju aktar tard. Proposta tal-Kummissjoni, 30 ta' Mejju 2018 Din ir-riżorsa bħalissa hi disponibbli biss bil-lingwa jew il-lingwi li ġejjin: Pożizzjoni tal-Kunsill, 17 ta' Diċembru 2018 Din ir-riżorsa bħalissa hi disponibbli biss bil-lingwa jew il-lingwi li ġejjin: